CELEX: 32015R1367
Language: el
Date: 2015-06-04 00:00:00
Title: Κατ' εξουσιοδότηση κανονισμός (ΕΕ) 2015/1367 της Επιτροπής, της 4ης Ιουνίου 2015, για την τροποποίηση του κατ' εξουσιοδότηση κανονισμού (ΕΕ) αριθ. 807/2014 όσον αφορά τις μεταβατικές διατάξεις για τα προγράμματα αγροτικής ανάπτυξης της περιόδου 2007-2013

8.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 211/7
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1367 ΤΗΣ ΕΠΙΤΡΟΠΉΣ
   της 4ης Ιουνίου 2015
   για την τροποποίηση του κατ' εξουσιοδότηση κανονισμού (ΕΕ) αριθ. 807/2014 όσον αφορά τις μεταβατικές διατάξεις για τα προγράμματα αγροτικής ανάπτυξης της περιόδου 2007-2013
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (1), και ιδίως το άρθρο 89,
   Εκτιμώντας τα ακόλουθα:
   
               (1)
            
            
               Με τον κατ' εξουσιοδότηση κανονισμό (ΕΕ) αριθ. 807/2014 της Επιτροπής (2) καταργήθηκε ο κανονισμός (ΕΚ) αριθ. 1974/2006 της Επιτροπής (3). Ωστόσο, το άρθρο 19 του κατ' εξουσιοδότηση κανονισμού (ΕΕ) αριθ. 807/2014 ορίζει ότι ο κανονισμός (ΕΚ) αριθ. 1974/2006 εξακολουθεί να ισχύει σε πράξεις που εφαρμόζονται σύμφωνα με προγράμματα εγκεκριμένα από την Επιτροπή βάσει του κανονισμού (ΕΚ) αριθ. 1698/2005 του Συμβουλίου (4) πριν από την 1η Ιανουαρίου 2014.
            
         
               (2)
            
            
               Το άρθρο 9 του κανονισμού (ΕΚ) αριθ. 1974/2006 ορίζει ένα ανώτατο όριο για τις μεταφορές από τα κράτη μέλη της συνεισφοράς του ΕΓΤΑΑ μεταξύ των αξόνων προτεραιότητας των προγραμμάτων αγροτικής ανάπτυξης και θέτει προθεσμίες για την κοινοποίηση των εν λόγω τροποποιήσεων στην Επιτροπή και για την αξιολόγηση των τροποποιήσεων αυτών από την Επιτροπή.
            
         
               (3)
            
            
               Οι συνεχιζόμενες οικονομικές δυσκολίες των κρατών μελών είχαν σημαντικό αντίκτυπο στις επιδόσεις των ειδικών αξόνων προτεραιότητας στο πλαίσιο των προγραμμάτων αγροτικής ανάπτυξης της περιόδου 2007-2013.
            
         
               (4)
            
            
               Η καθυστερημένη έγκριση της νομικής βάσης για τη νέα περίοδο προγραμματισμού καθυστέρησε σημαντικά την έγκριση των προγραμμάτων αγροτικής ανάπτυξης της περιόδου 2014-2020, μειώνοντας περαιτέρω τις δυνατότητες των κρατών μελών να στηρίξουν τις αγροτικές οικονομίες.
            
         
               (5)
            
            
               Προκειμένου να επενδυθούν όλοι οι διαθέσιμοι πόροι στην ανάπτυξη και την απασχόληση, τα κράτη μέλη θα πρέπει να έχουν τη δυνατότητα να κάνουν χρήση των πόρων που έχουν ήδη αναληφθεί στο πλαίσιο προγραμμάτων που συγχρηματοδοτούνται από την Ένωση.
            
         
               (6)
            
            
               Ως εκ τούτου, είναι σκόπιμο να αυξηθεί η ευελιξία όσον αφορά τις μεταφορές μεταξύ αξόνων.
            
         
               (7)
            
            
               Συνεπώς, ο κατ' εξουσιοδότηση κανονισμός (ΕΕ) αριθ. 807/2014 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 19 του κατ' εξουσιοδότηση κανονισμού (ΕΕ) αριθ. 807/2014, προστίθενται τα ακόλουθα εδάφια:
   
      «Όσον αφορά τις μεταφορές μεταξύ αξόνων, το ανώτατο όριο του 3 % που ορίζεται στο άρθρο 9 παράγραφοι 2 και 4 του κανονισμού (ΕΚ) αριθ. 1974/2006 αυξάνεται σε 5 %.
      Όσον αφορά την προθεσμία για την κοινοποίηση των τροποποιήσεων του προγράμματος στην Επιτροπή, η προθεσμία της 31ης Αυγούστου 2015 που ορίζεται στο άρθρο 9 παράγραφος 3 του κανονισμού (ΕΚ) αριθ. 1974/2006 παρατείνεται έως και τις 30 Σεπτεμβρίου 2015.
      Όσον αφορά την προθεσμία της Επιτροπής για την αξιολόγηση των ζητούμενων τροποποιήσεων, η τετράμηνη προθεσμία που προβλέπεται στο άρθρο 9 παράγραφος 6 του κανονισμού (ΕΚ) αριθ. 1974/2006 θα μειωθεί σε τρίμηνη περίοδο.».
   
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Ιουνίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 487.
   
      (2)  Κατ' εξουσιοδότηση κανονισμός (ΕΕ) αριθ. 807/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και για τη θέσπιση μεταβατικών διατάξεων (ΕΕ L 227 της 31.7.2014, σ. 1).
   
      (3)  Κανονισμός (ΕΚ) αριθ. 1974/2006 της Επιτροπής, της 15ης Δεκεμβρίου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1698/2005 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 368 της 23.12.2006, σ. 15).
   
      (4)  Κανονισμός (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 277 της 21.10.2005, σ. 1).